Karis se storie oor tienerseks Hoofstuk 7 Deel 2 – Finesse Meisie
Uiteindelik is dit vakansie. Karis voel verlore as sy dink Conrad gaan môre na die rugbykliniek en sy gaan hom nie weer sien voor sy van die aardrykskundetoer af kom nie.
“So, jy sê jy gaan na my verlang?” vra hy plaerig.
“Jy sal jou wat verbeel! Ek het niks gesê nie!” antwoord Karis vermakerig.
“Jy wil dit graag sê, Karissie. Erken dit nou maar!” sê Conrad en lag.
“Oukei, Conrad. Ek gaan jou mis en vir Mia en my ma …” sê sy skertsend.
“Ek wou sê ek gaan na jou verlang, maar sal dit nou maar los …” terg Conrad. Hy gee haar wang ’n speelse knyp.
“Haai, ek sê mos ek gaan jou mis!” sê Karis en druk haar kop teen sy bors. Conrad hou haar teen hom vas en soen haar. Sy besef dat sy vir hom spesiaal is en dit bring ’n warm gevoel in haar binneste.
Dit is sesuur Sondagoggend toe die bus met 37 leerders en twee onderwysers van die skool af vertrek. Thinus van der Merwe is hulle aardrykskunde-onderwyser en het ’n baie oulike toer, wat nie net aardrykskundig nie, maar oor die algemeen verrykend is, vir hulle gereël. Juffrou Sunette Pieters, die rekeningkundejuffrou, gaan saam. Hulle eerste bestemming is Port Elizabeth. Daar gaan hulle ’n motorfabriek besoek. Veral die ouens sien baie na die uitstappie uit. Karis is minder ingenome met die vooruitsig om ’n motorfabriek te besoek, maar dink darem dit behoort interessant te wees.
Toe Karl in die bus klim, sê Melé, ’n meisie in Karl se klas, dadelik: “Karl, jy kan hier by my kom sit as jy wil!”
Karl laat hom egter nie so maklik vang nie en sê: “Ek en Adolf sal sommer hier voor jou sit.” Dan roep hy effens aspris: “Risna, kom sit hier by Melé!” Melé lyk nogal vies, sy het duidelik nie daarop gereken dat Risna langs haar gaan sit nie!
“Sien jy, Karis, hulle is klaar agter Karl se lyf aan. Almal weet Mia gaan nie saam nie en is lus vir sy cute lyf!” fluister Anri. “If you like my body, if you think I’m sexy …” sing Anri verspot in Karis se oor.
Karis stik van die lag en sê saggies: “Melé gaan met Schalk uit. Jy weet, die een wat so goed gholf speel? Hy los haar dadelik as hy uitvind sy flirt met Karl.”
“Ja, ek weet, hy is ’n nice ou. Hulle gaan mos al lank uit, maar ek moet sê, Karl is darem ’n catch,” sê Anri.
Aangesien Inge en Mia nie op die toer is nie, sit Karis en Anri langs mekaar in die bus. Karl en Adolf sit agter hulle en regoor die paadjie sit Rico en Ian.
Melé aanvaar nie so maklik ’n nederlaag nie. Later vra sy vir Karis of Mia en Karl vas uitgaan. Mia wou haar glo nog nooit ondubbelsinnig daarop antwoord nie. Dit is vir Karis ook moeilik om te antwoord. Sy dink nie daar is ’n mondelinge ooreenkoms nie, maar wat sê sy vir Melé? Sy sê dus maar dat dit voorkom of hulle saam is. Daarmee beskerm sy Mia se belange, dink sy.
Hulle koop middagete langs die pad en kom net na twee by die vakansieplaas aan waar hulle die nag gaan oorslaap. Na hulle afgepak het, gaan almal stap. Toe hulle terugkom, pak hulle ’n vuur aan waarop hulle later wors vir boereworsbroodjies braai. Hulle kuier tot laat langs die vuur voor hulle gaan inkruip.
“Dink jy Inge sal oukei wees?” vra Anri deur die loop van die aand.
“Seker so oukei as wat sy kan wees. Ek voel jammer vir haar, veral omdat sy die vakansie ook nog alleen is. Ek het vir Mia gevra om gereeld daar te gaan kuier. Inge is andersins alleen. Sy het so baie dinge saam met Ruan gedoen, nou is hy nie meer daar nie en sy voel in elk geval ook nie baie lekker nie,” antwoord Karis.
Maandagoggend vroeg is hulle by die motorfabriek. Dit word ’n baie interessante dag. Dit is ongelooflik hoe vinnig die mense die motors aanmekaarsit en op die vloer kry. Elke werker het sy taak om te verrig en hulle doen dit foutloos en teen ’n baie hoë spoed. Karis dink daaraan dat sy darem daarvan sal hou om so ’n nuwe motor te kry as sy universiteit toe gaan, maar die kans is nul! Haar pa het beslis nie geld vir twee nuwe voertuie gelyk nie. Dit is die nadeel daarvan om een van ’n tweeling wees, dink sy lighartig.
Later gaan hulle strand toe en stap rond tussen die talle klipbeelde en houtsneewerk wat die straatverkopers uitstal. Karis koop vir Mia ’n kralehangertjie en hoop sy sal in haar skik wees daarmee.
Hulle slaap weer die aand op die vakansieplaas, want die volgende dag vroeg vertrek hulle Hogsback toe. Hogsback is in die Amatoleberge in ’n reënwoud geleë. Meneer Thinus het gereël dat hulle by die Hobbiton Buitelugskool kan bly. Dis eintlik ’n skool vir minderbevoorregte kinders, maar ander skoolgroepe kan ook daar kom bly. Langs die pad hou hulle in Grahamstad stil vir voorrade. “Julle gaan self kos maak,” sê meneer Thinus. “Dié wat nie kan nie, gaan vanaand honger slaap.” Dit lok baie kommentaar uit en party van die seuns begin dadelik voorbrand maak by die meisies om hulle daarmee te help.
Dit is ongelooflik mooi by Hogsback. Karis verkyk haar aan die pragtige ligging en die natuurskoon. Daar is drie groot slaapsale, maar omdat hulle ’n kleinerige groep is, gebruik hulle maar min van die plek. Die seuns slaap in die een saal en die meisies in ’n ander.
“Dis só mooi hier,” sê Karis vir Anri.
“Ek kan nie glo hierdie blomme groei alles so wild nie. Dis amazing! Ek kry so ’n cosy gevoel tussen die bome. Voel jy ook so?” vra Anri.
“O ja!” sê Karis en draai om en om.
Hulle word almal in spanne verdeel. Daar is drie spanne van nege en een van tien. Karis en Anri is gelukkig in dieselfde span. Meneer Thinus se dreigement was darem net ’n grap en hulle span is dadelik aan die beurt om die aand kos te maak. Hulle maak kerrie en rys volgens vooraf uitgewerkte resepte en moet net die werk doen.
Terwyl hulle uie, wortels en aartappels skil en in blokkies sny, rys afmeet en borde aftel, gesels die kosspan oor al die lekker dinge wat hulle hier kan doen. Môre gaan hulle eers op ’n staproete, wat glo ongeveer vier uur sal duur. Almal wil ook leer abseil. Na al die gebabbel is Karis verbaas dat die kos op die ou end heel lekker smaak.
Draai hulle om jou pinkie